Mercedes-Benz W222

Το **Mercedes-Benz W222** (S-Class W222) ήταν ένα μεγάλο πολυτελές αυτοκίνητο της κατηγορίας F, που παρήχθη από τη γερμανική αυτοκινητοβιομηχανία Mercedes-Benz, από τον Ιούνιο του 2013 έως τον Σεπτέμβριο του 2020. Η παρουσίαση του μοντέλου έγινε στις 15 Μαΐου 2013 σε σχετική εκδήλωση στο Αμβούργο, ενώ η μαζική παραγωγή της ξεκίνησε στις 12 Ιουνίου 2013. Η σεντάν εκδοχή αμαξώματος της S-Class W222 αντικατέστησε τη σειρά S-Class W221 (2005 - 2013) και τις πολύ μεγαλύτερων διαστάσεων Maybach 57 / 62 (2002 - 2012). Επίσης, η 2-πορτη κουπέ εκδοχή της W222, που εισήχθη το 2014 και αναφέρεται επίσημα ως S-Class C217, αντικατέστησε την CL-Class C216 (2006 - 2013). Μάλιστα το 2015 προστέθηκε στην παλέτα και μια καμπριολέ εκδοχή, γνωστή με τον κωδικό A217, που βασίστηκε στην εκδοχή κουπέ C217.

Αντικαταστάθηκε από την Mercedes-Benz S-Class W223, της οποίας οι πρώτες πωλήσεις ξεκίνησαν στη Γερμανία τον Δεκέμβριο του 2020.

## Ανάπτυξη
Η σειρά 222 βασίστηκε στο προηγούμενο μοντέλο, τη Σειρά 221, έχει το ίδιο συγκρότημα δαπέδου και την έγκριση τύπου (αρχή μεταφοράς). Από τυπική άποψη, το νέο μοντέλο ήταν επομένως μια παραλλαγή της σειράς 221. Η υιοθέτηση της έγκρισης τύπου είχε επίσης νομική σημασία, καθώς το ψυκτικό μέσο R134a μπορούσε ακόμα να χρησιμοποιηθεί, κάτι που δεν επιτρέπεται για αυτοκίνητα που έλαβαν έγκριση τύπου μετά το 2011. Με αυτόν τον τρόπο, το ψυκτικό μέσο R1234yf, το οποίο είναι αμφιλεγόμενο από την άποψη της ασφάλειας αλλά λιγότερο επιβλαβές για το κλίμα, θα μπορούσε να αποφευχθεί. Κατά τη στιγμή της κυκλοφορίας του στην αγορά, το R1234yf ήταν η μόνη τεχνικά εφικτή εναλλακτική λύση για νέες εγκρίσεις τύπου. Τα μεταξόνια είναι πανομοιότυπα με αυτά του προηγούμενου μοντέλου ως αποτέλεσμα της υιοθέτησης του συγκροτήματος δαπέδου.

Οι προγραμματιστές τόνισαν ότι, σε αντίθεση με τις προηγούμενες γενιές, η μακρά έκδοση (V 222) ήταν το αρχικό μοντέλο ανάπτυξης αυτού του μοντέλου, από το οποίο προήλθε η κανονική έκδοση (W 222). Ωστόσο, αυτό μπορεί να αντικρουστεί από διάφορες δηλώσεις, για παράδειγμα από τον Μπρούνο Σάκκο (Bruno Sacco) σχετικά με τη Σειρά 140, για την οποία σχεδιάστηκε μόνο μια έκδοση με μακρύ μεταξόνιο στην αρχή και μόνο μια έκδοση με κοντό μεταξόνιο δημιουργήθηκε προς τα τελικά στάδια της ανάπτυξης. Ο λόγος για την απόφαση να επικεντρωθεί και πάλι στην έκδοση με μακρύ μεταξόνιο είναι η φθίνουσα εμπορική απήχηση των πολυτελών σεντάν στην Ευρώπη λόγω της ολοένα και εντονότερης στροφής του κοινού προς τα SUV. Ταυτόχρονα, οι αγορές της Κίνας και των ΗΠΑ, οι οποίες είχαν γίνει οι σημαντικότερες όσον αφορά τις πωλήσεις της S-Class την τότε εποχή, αυξήθηκαν. Σε αυτές τις αγορές, ήταν κυρίως οι εκδόσεις με μακρύ μεταξόνιο που πωλήθηκαν ως λιμουζίνες με οδηγό.

Το 2019, 130 αντίτυπα της έκδοσης Mercedes-AMG με 12-κύλινδρο κινητήρα πωλήθηκαν ως *Final Edition* (*Τελική Έκδοση*).

## Καινοτομίες

Με την παρουσίασή της, η S-Class W222 εισήγαγε και το πρώτο παγκοσμίως 9-τάχυτο αυτόματο κιβώτιο, το οποίο και φέρει την ονομασία **9G-Tronic**. Επίσης, το καλοκαίρι του 2017, για τη σεζόν (model year, έτος μοντέλου) του 2018, όλη η παλέτα των εκδόσεων του W222 υπέστη μια έντονη αισθητική και μηχανολογική ανανέωση, που μπήκε στην παραγωγή τον Ιούλιο του 2017, ενώ τότε το 9-τάχυτο αυτόματο κιβώτιο κυριάρχησε συντριπτικά στο μοντέλο, αν και λίγες εκδόσεις της σειράς W222 συνέχισαν να φέρουν το προηγούμενο 7-τάχυτο αυτόματο **7G-Tronic** έως τη λήξη αυτής της γενιάς (δείτε σχετικά στην ενότητα *Τεχνικά χαρακτηριστικά*).

## Διαστάσεις

Όπως και όλες οι προηγούμενες γενιές της S-Class, το W222 κατασκευάστηκε σε δύο μεταξόνια, κοντό και μακρύ, με την μακρύτερη εκδοχή να φέρει τον κωδικό **V222**. Επίσης, ήταν κάπως μεγαλύτερο σε όλες τις διαστάσεις από τον προκάτοχό του, με εξαίρεση το μεταξόνιο, που διατηρήθηκε ακριβώς το ίδιο με τον προκάτοχο S-Class W221, τόσο στην έκδοση με το κοντό μεταξόνιο, όσο και στην έκδοση με το μακρύ μεταξόνιο.

## Εκδοχές αμαξώματος
[thumb|left|Το σαλόνι μιας S-Class S550 4Matic Coupé στο Σαλόνι Αυτοκινήτου στο [Τόκιο το 2015.]]

Τον Μάρτιο του 2014, στο Σαλόνι Αυτοκινήτου της Γενεύης, παρουσιάστηκε και μια 2-πορτη κουπέ εκδοχή της W222, που αναφέρεται επίσημα ως S-Class C217. Η μαζική παραγωγή της ξεκίνησε στις 11 Ιουνίου και κυκλοφόρησε στις 27 Σεπτεμβρίου 2014 και, όπως προαναφέρθηκε, αντικατέστησε την CL-Class C216 (2006 - 2013). Μάλιστα ήταν το πρώτο κουπέ της Mercedes-Benz που απέκτησε την ονομασία S-Class μετά το 1992, ενώ και η αισθητική του, ιδίως στα μπροστινά και πίσω φώτα, διαφέρει σημαντικά από την αισθητική της εκδοχής σεντάν.

Τον Σεπτέμβριο του 2015, στο Σαλόνι Αυτοκινήτου της Φρανκφούρτης, παρουσιάστηκε και μια καμπριολέ εκδοχή, γνωστή με τον κωδικό A217, που βασίστηκε στην εκδοχή κουπέ C217 και φέρει κοινή αισθητική με το κουπέ, εκτός φυσικά από το ανοιχτό πάνω μέρος του. Ιστορικά ήταν το πρώτο 4-θέσιο πολυτελές κάμπριο της Mercedes-Benz από το 1971, καθώς και το πρώτο στην ιστορία της εταιρείας κάμπριο που φέρει κινητήρα άνω των 3.0 λίτρων και ταυτόχρονα έχει στάνταρ τις πίσω θέσεις, αντί για προαιρετικές.

## Mercedes-Maybach S-Class

Μετά τη διακοπή της σειράς Maybach 57 / 62 τον Δεκέμβριο του 2012 και μια απουσία 2 ετών από την κατηγορία των τεράστιων υπερπολυτελών αυτοκινήτων, τον Ιανουάριο του 2015 η Mercedes-Benz εισήγαγε εκ νέου την ονομασία Maybach (Μάιμπαχ), αυτή την φορά σαν μια πολυτελέστερη υπο-εταιρεία (sub-brand, στο πρότυπο της Mercedes-AMG) προαιρετική στα μεγαλύτερα μοντέλα της Mercedes-Benz. Το πρώτο μοντέλο που εισήγαγε την καινούρια αυτή σειρά, ήταν η Mercedes-Benz S-Class W222, με την υπερπολυτελή εκδοχή που ονομάζεται επίσημα **Mercedes-Maybach S-Class X222**. Η εκδοχή X222 παρουσιάστηκε στο Σαλόνι Αυτοκινήτου του Λος Άντζελες τον Νοέμβριο του 2014 και λανσαρίστηκε στις αγορές διεθνώς τον Ιανουάριο του 2015.
thumb|right|Το σαλόνι μιας Mercedes-Maybach S650 του 2018.
thumb|right|Mercedes-Maybach S650 Pullman του 2019.

Η εκδοχή αυτή, σχεδιάστηκε με σκοπό να ανταγωνιστεί την Bentley Mulsanne και την Rolls-Royce Phantom. Το μεταξόνιο της Mercedes-Maybach S-Class X222 είχε αυξηθεί κατά 20 εκατοστά ως προς το μεταξόνιο της έκδοσης V222, δηλαδή αυτής με το μακρύτερο μεταξόνιο της «κανονικής» S-Class W222. Ως αποτέλεσμα, το μεταξόνιο της X222 φτάνει τα 3.365 χιλιοστά, σχεδόν όσο και το μεταξόνιο της Maybach 57, που ήταν 3.390 χιλιοστά. Αντιθέτως, το συνολικό της μήκος, αν και ανέρχεται στο εντυπωσιακό νούμερο των 5.453 χιλιοστών, είναι αρκετά μικρότερο ακόμα και από το μήκος της Maybach 57 (5.723 χιλιοστά το διάστημα 2002 - 2007 και 5.728 χιλιοστά το διάστημα 2008 - 2012), ενώ δεν πλησιάζει καν το μήκος της Maybach 62 (6.160 χιλιοστά και 6.165 χιλιοστά τα αντίστοιχα χρονικά διαστήματα)

Σημαντική βελτίωση είχε γίνει και στην ήδη άριστη ηχομόνωση της W222 και μάλιστα η Mercedes υποστήριξε τότε επίσημα ότι η εκδοχή Mercedes-Maybach S-Class X222 στην έκδοση S600, δηλαδή με τον κινητήρα V12, ήταν το αυτοκίνητο με τη χαμηλότερη στάθμη θορύβου στο σαλόνι παγκοσμίως.

Ειδικότερα η Mercedes-Maybach S600 διατέθηκε και σε εκδοχή **Pullman**, με ένα τεράστιο μεταξόνιο και στοχεύοντας όσους επιθυμούν σοφέρ αντί να οδηγούν οι ίδιοι. Συνδυάζεται μόνο με τον κινητήρα V12 bi-turbo βενζίνης, το 7-τάχυτο αυτόματο κιβώτιο 7G-Tronic και την κίνηση στους πίσω τροχούς. Η εκδοχή αυτή μπορεί να παραγγελθεί και με θωράκιση, μια έκδοση που ονομάζεται **Pullman Guard**.

## Τεχνικά χαρακτηριστικά
### Αμαξώματα

* Οι εκδόσεις **S 500** και **S 500 4MATIC** διατέθηκαν στις Ηνωμένες Πολιτείες ως **S 550** και **S 550 4MATIC**.

### Κινητήρες (2013 - 2017)

* Με το έξτρα πακέτο AMG Driver's Package.

### Κιβώτια ταχυτήτων (2013 - 2017)

### Κινητήρες (2017 - 2020)

* Με το έξτρα πακέτο AMG Driver's Package.

### Κιβώτια ταχυτήτων (2017 - 2020)

## Αντικατάσταση του W222

Ο διάδοχος της σειράς W222 παρουσιάστηκε επίσημα σε σχετική εκδήλωση στις 2 Σεπτεμβρίου 2020 και ονομάζεται Mercedes-Benz S-Class W223, ενώ οι πρώτες πωλήσεις της ξεκίνησαν τον Δεκέμβριο του 2020 στη Γερμανία. Αντίθετα με την W222 δεν προσφέρεται σε εκδοχές κουπέ και καμπριολέ, λόγω χαμηλών πωλήσεων και των δύο, αλλά και λόγω των δραστικών περικοπών της εταιρείας προκειμένου να εξοικονομηθούν χρήματα. Έτσι η παραγωγή των S-Class Coupé και S-Class Cabriolet ολοκληρώθηκε τον Αύγουστο του 2020, ενώ οι υποψήφιοι πελάτες μπορούσαν να τις παραγγείλουν μέχρι τον Μάιο, και το σεντάν W222 τελικώς διακόπηκε τον Σεπτέμβριο του 2020.

Όπως και η προκάτοχός της, η σειρά W223 προσφέρεται σε εκδοχή σεντάν με κοντό μεταξόνιο, σε εκδοχή σεντάν με μακρύ μεταξόνιο και ως Mercedes-Maybach S-Class. Επίσης, η S Class W223 έχει πλήθος από τρισδιάστατες οθόνες, σύστημα τετραδιεύθυνσης, λειτουργίες αυτόνομης οδήγησης επιπέδου 3 (με μέγιστο στην κλίμακα το 5), E-Active Body Control, νέα συστήματα ασφαλείας και, ειδικά στην εκδοχή με το μακρύ μεταξόνιο, μετωπικούς αερόσακους και για τους πίσω επιβάτες.

## Αναφορές


## Βιβλιογραφία
* Johannes Liebl, Wolfgang Siebenpfeiffer (Hrsg.): ATZ extra – Die neue S-Klasse von Mercedes-Benz, Springer Vieweg, Wiesbaden, Juli 2013.
* Auto Tecnica nº384, 7 / 2013, Editoriale C&C, pag. 36.

## Εξωτερικοί σύνδεσμοι

* Η επίσημη ιστοσελίδα της Mercedes-Benz Ελλάς για την S-Class
* Γνωριμία με την Mercedes-Benz S-Class W222 (4Τροχοί - Αύγουστος 2013)

W222
Κατηγορία:Αυτοκίνητα πολυτελείας
Κατηγορία:Γερμανικά αυτοκίνητα